**Školský rok 1974 – 1975**

Počas celého školského roka sa učivo výchovne využívalo a zameriavalo na 30. Výročie oslobodenia našej vlasti Sovietskou armádou. Všetci vyučujúci na ročníkoch 1. – 9. v každodennej výchovno vzdelávacej práci zabezpečovali plnenie učebných osnov.

Veľmi pekné výsledky sa dosiahli v jazyku slovenskom, Dôkazom dobrej úrovne je i to, že sa rozrastajú rady recitátorov. Najlepší recitátori sa dostali do okresného kola, kde obsadili prvé a druhé miesta a 2 žiačky z ročníkov 1. – 5. postúpili do krajského kola.

Jazyk ruský , ako jazyk svetový, má veľký význam vo výchovno vzdelávacom systéme našej školy. Našich žiakov už od 4. ročníka učíme zvládnutiu jazyka, čo je pri vytváraní hospodárskych, politických a kultúrnych stykov so ZSSR veľmi dôležité.

Na hodinách vlastivedy a spoločenských predmetov vyučujúci vedú žiakov predovšetkým k materialistickému nazeraniu na svet. V žiakoch prebúdzajú a posilňujú city socialistického vlastenectva k ZSSR a k ostatným socialistickým krajinám. V počtoch a matematike rozvíjajú vyučujúci v žiakoch logické myslenie, úsudok, aktivitu a tvorivosť. Učia ich samostatne pracovať, presne plniť dané úlohy.

V zmysle záverov XIV. zjazdu pripadla učiteľom úloha zvýšiť starostlivosť o socialistickú výchovu žiakov. Vyplynula nám z toho veľmi vážna úloha: Upevňovať socialistický charakter školy, posilňovať výchovnú funkciu, modernizovať a zdokonaľovať obsah a metódy. V priebehu celého školského roka sa využívalo veľmi podnetné historické 30. výročie oslobodenia našej vlasti. Z uvedenej príležitosti a na základe výzvy MŠ SSR sa na škole zriadila miestnosť revolučných tradícii. Veľmi agilne pracovali najmä s. učiteľky Dybalová, Čuláková, Lisková a ďalší.

K splneniu výchovnej úlohy boli zorganizované v jednotlivých triedach exkurzie triedne zájazdy. V každej triede 3. – 5. ročníka previedli 18 zájazdov po stopách nášho oslobodenia. V ročníkoch 6. – 9. sa uskutočnilo 36 exkurzii, v ktorých cieľom bolo spoznávať pamätihodnosti Kysúc, Oravy, ale i históriu SNP, pamätné miesta bojov II. svetovej vojny. Vyučujúci prevádzali relácie do školského i mestského rozhlasu, organizovali besedy, pripravovali program na verejné oslavy, kvízy, využívali televíziu a rozhlasové relácie. Previedli 72 nedeľných dopoludní.

V školskom roku 1974/75 z 984 žiakov na ročníkoch 2. – 7. bolo prihlásených na NV 274 žiakov, čo bolo 27,84 %, teda o 7,16 % menej, ako v minulom školskom roku. Počas školského roka sa z NV odhlásilo 34 žiakov.

I v dopravnej výchove sa dosiahli mnohé úspechy. Prevádzali sa praktické vychádzky na križovatku, písali sa slohové práce, premietali sa filmy, žiaci navštívili dopravné ihrisko v Turzovke. Žiaci 5. ročníka pod vedením s. uč. Fábikovej zúčastnili sa okresnej súťaže v dopravnej výchove, kde sa umiestnili na 3. mieste.

Pozornosť učiteľov bola zameraná aj na kultúru správania našich žiakov. Pozorujeme, že vo väčšine prípadov vidieť pozitívny vplyv školy, no vyskytujú sa ešte i niektoré nedostatky. Je to záškoláctvo, účasť žiakov na večerných podujatiach, porušovanie zákazu fajčenia na verejnosti. Preto je nutné zvýšiť náročnosť všetkých nás na uplatňovanie tejto dôležitej školskej formy.

Na ČSS 75 sme na ročníkoch 1. – 5. nacvičili 2 skladby. „Malí stavbári“ v počte 40 žiakov nacvičila s. Buchová a s. Petrušková, „Mladší žiaci“ v počte 35 žiakov nacvičili s. uč. Sumecová a s. uč. Kantoríková. Úspešne vystúpili na okresnej spartakiáde v Čadci.

Na ročníkoch 6. – 9. nacvičovali skladbu chlapcov s. uč. Čuntala a skladbu dievčat s. uč. Tomčík. 1 družstvo chlapcov reprezentovalo náš okres na ČSS v Prahe.

O dobrú prácu sa snažil i kolektív vychovávateliek školskej družiny, ktorý sa staral o 161 detí zamestnaných matiek. Každodennou prácou vychovávateliek s deťmi je Tv s tematickými vychádzkami, nápravnými cvičeniami, loptovými hrami, brannými hrami, turistikou a spoločenskými zábavnými hrami.

Výbor ZRPŠ veľmi aktívne pracuje a má záujem o zlepšenie spolupráce so školou. Môžeme konštatovať, že sa podarilo ideologicky lepšie pôsobiť na rodičov, či cez triedne ZRPŠ, plenárne ZRPŠ, alebo cez pravidelné pohovory, ktoré sa konali 1 x v mesiaci.

PO má 353 iskier a 1004 pionierov. Počet oddielov iskier je 12 a pionierov je 37. Oddiely vedie 49 oddielových vedúcich a 79 inštruktorov. Na ročníkoch 1. – 5. Je 30 oddielových vedúcich, 27 učiteliek tunajšej školy, učiteľky MŠ a DM a študenti. Na ročníkoch 6. -9. je 19 oddielových vedúcich z patronátnej ZO SZM pri ZVL. Inštruktori sú žiaci Gymnázia, SPŠS, SEŠ v Čadci. Pionieri i iskry plnili pioniersku hru Expedícia 30. Boli zaradení do rôznych krúžkov. Krúžok šikovných rúk, fotografický, technický, rybársky, futbalový, volejbalový, hádzanársky.

Veľký politicko – výchovný význam mala účasť pionierov i žiakov na verejných prácach. V školskom roku 1974 – 75 odpracovali 450 brigádnických hodín v závode Drevina, 16228 hodín pri úprave okolia školy, 4571 hodín pri úprave mesta, 16820 hodín pri zbere zemiakov. Nazbierali 421 kg gaštanov, 265 kg pomarančovej kôry, 15 kg podbeľu a šípok, 6801 kg odpadového papieru, 718 kg textilu, 43 000 kg železného šrotu.

V škole z materiálneho hľadiska sa vylepšilo: vymaľovanie celej budovy, vybudovanie izby revolučných tradícii, zatmavenie 4 tried na premietanie filmov, diafilmov, vybudovanie vhodného školského pozemku a sadu ovocných stromkov, brigádnická pomoc pri výstavbe novej školy, oprava oplotenia, jeho náter, úprava školského športového areálu. Pre hudobnú výchovu bol zabezpečený magnetofón, fonetika a riadiaci stolík.

Individuálna starostlivosť bola venovaná deťom z robotníckych a roľníckych rodín, deťom zo zanedbaných rodín, žiakom cigánskeho pôvodu. Talentovaným žiakom sa zadávali náročnejšie partie učiva, zvlášť na hodinách počtov sa požívali zbierky úloh. Zúčastňovali sa olympiád z matematiky, fyziky, chémie, ruského jazyka. V každej olympiáde sa naši žiaci umiestnili veľmi dobre.

Z celkového počtu 1423 žiakov prospelo 1366 žiakov. V ročníkoch 5. – 9. bolo 240 žiakov vyznamenaných a 54 žiakov bude robiť opravnú skúšku. Slaboprospievajúcimi žiakom bola venovaná značná starostlivosť, boli zriadené hodiny doučovania a v 2. ročníku vyrovnávacia trieda.

Správanie žiakov je v celku dobré. 16 žiakov má zníženú známku II. stupňa pre porušovanie školského poriadku a pre neospravedlnené hodiny, 3 žiaci majú známku III. stupňa pre krádeže a hrubé porušovanie školského poriadku. V jednom prípade sa nám podarilo žiaka umiestniť v diagnostickom ústave. Na škole je 13 žiakov cigánskeho pôvodu. 9 prospelo, 2 budú robiť opravnú skúšku, 2 sú neklasifikovaní pre zlú školskú dochádzku. V tomto školskom roku ukončilo dochádzku 151 žiakov, z toho 81 dievčat. Na výberové školy išlo 85 žiakov, z toho 55 dievčat.

Na Gymnázium v KNM 38 žiakov z toho 27 dievčat

Na Gymnázium v Čadci 5 žiakov z toho 3 dievčatá

Na stredné odborné školy 40 žiakov z toho 25 dievčat

Na stredné vojenské školy 3 chlapci

Do učňovského pomeru bolo prijatých 38 žiakov, z toho 14 dievčat. V prijímacom pokračovaní je 11 žiakov, z toho 7 dievčat. Z 8. ročníka boli prijatí 3 chlapci, 3 sú v prijímacom pokračovaní. Zo 7. ročníka boli prijatí 3 chlapci, 1 je v prijímacom pokračovaní, 3 dievčatá sa zaradili do pracovného pomeru, 1 žiak bude pokračovať v školskej dochádzke, 2 žiaci ostávajú doma – sú neschopní. Do ťažkého priemyslu bolo prijatých 21 žiakov, do stavebníctva 9 žiakov, do poľnohospodárstva 1 chlapec, na stredné školy technického smeru 12 dievčat. Nábor do baníctva sa nesplnil.

Pre učiteľov našej školy boli vytvorené 2 krúžky základného stupňa IPVU. Počet zaradených učiteľov bol 45, 2 učiteľky odišli na materskú dovolenku. Nezaradení učitelia v počte 5, diaľkove študujú, stredný stupeň navštevuje 1 učiteľka a VUML 3 učitelia. Študijná morálka bola veľmi dobrá. Učitelia sa na semináre pripravovali a získané vedomostí prenášali do svojej praxe, využívali ich vo vyučovacom procese. Na našej škole 2 učitelia diaľkovo študujú. S. Suhayová si nadobúda kvalifikáciu na ročníky 6. – 9. a s. Škereňová bude v tomto roku končiť štúdium pre školy II. cyklu. Mnohí učitelia sa politicky angažujú a pracujú v rôznych spoločenských organizáciách.

 Rodičia našich žiakov odpracovali na stavbe novej školy v Suľkove 1806 hodín. Pri dostavbe tejto školy pomáhajú i žiaci 8. a 9. ročníka, ktorí odpracovali 415 hodín. Na škole bola vytvorená 1 trieda nadaných žiakov v matematike v 6. ročníku. Navštevuje ju 31 žiakov, z toho 7 žiakov z okolitých škôl. Z toho počtu bolo 24 žiakov vyznamenaných. Žiaci tejto triedy sa zúčastnili aj okresného kola MO 7. ročníka. Žiak Škereň sa umiestnil na 1. mieste

Obsadenie tried

|  |  |  |
| --- | --- | --- |
| Trieda | Počet žiakov | Triedny učiteľ |
| I.A | 30 | Balková Mária |
| I.B | 30 | Letková Božena |
| I.C | 29 | Ďuranová Anna |
| I.D | 27 | Bartošová Gertrúda |
| I.E | 24 | Suchánková Anastázia |
| I.F | 30 | Rudincová Mária |
| II.A | 32 | Petrušková Alica |
| II.B | 32 | Potočárová Oľga |
| II.C | 31 | Buchová Mária |
| II.D | 33 | Nekorancová Ružena |
| II.E | 32 | Králiková Mária |
| II.F | 32 | Sílešová Mária |
| III.A | 29 | Škorvagová Antónia |
| III.B | 29 | Grančičová Karla |
| III.C | 28 | Šimová Elena |
| III.D | 28 | Mušková Ľudmila |
| III.E | 28 | Brodňanová Milena |
| III.F | 28 | Hubačková Anna |
| IV.A | 25 | Mušková Melánia |
| IV.B | 25 | Pastuchová Zita |
| IV.C | 26 | Mindeková Anna |
| IV.D | 27 | Škvrndová Margita |
| IV.E | 28 | Ševecová Helena |
| IV.F | 26 | Kubatková Marta |
| V.A | 27 | Kantoríková Anna |
| V.B | 27 | Valčuhová Anežka |
| V.C | 27 | Fábiková Ľudmila |
| V.D | 27 | Kolláriková Anna |
| V.E | 26 | Sláfkovská Marta |

|  |  |  |
| --- | --- | --- |
| V.F | 26 | Šmikoňová Pavla |
| VI.A | 30 | Buková Anastázia |
| VI.B | 31 | Mestická Magdaléna |
| VI.C | 37 | Vahančíková Žófia |
| VI.D | 34 | Fonš František |
| VI.E | 33 | Čuntala Benedikt |
| VII.A | 32 | Ševčíková Irena |
| VII.B | 35 | Dybalová Anna |
| VII.C | 33 | Balek Ivan |
| VII.D | 32 | Galvánek Viliam |
| VII.E | 34 | Králik Ernest |
| VIII.A | 28 | Lisková Cecília |
| VIII.B | 28 | Čuláková Gertrúda |
| VIII.C | 27 | Rufúsová Oľga |
| VIII.D | 30 | Moravcová Margita |
| VIII.E | 20 | Lišková Elena |
| IX.A | 30 | Ševčík Justín |
| IX.B | 34 | Tomčík Milan |
| IX.C | 32 | Tóthová Anna |
| IX.D | 33 | Chovancová Anna |

Bez triednictva boli:

s. Eleonóra Škereňová, Sidónia Suhayová, Anna Bílešová, Etela Starinská, Božena Kučmová, Daniela Galvánková, Mária Kandriková. Vedúcou PO pre 6. – 9. ročníky Jana Drexlerová, pre 1. – 5. ročník Irena Muráriková., zástupcami riaditeľa s. Mária Sumecová, s. Elena Šingliarová, s. Cyril Ševčík. Riaditeľom školy ostáva s. Anton Šimo.

V školskej družine pracovali:

s. Oľga Danajová, Charlotta Gottpreisová, Zdena Gašpieriková, Vanda Martišová, Mária Hofericová, Margita Hvozárová.

 V školskej jedálni pracoval kolektív pod vedením vedúcej ŠJ Márie Starinskej. O čistotu budovy sa staral kolektív upratovačiek, školník, údržbár, kurič a 2 administratívne pracovníčky.